《次韵沈茂实小园偶书》
元代·方回

人因雅俗分高下，同是园林兴不同。
时觉燕莺相尔汝，焉知蜂蝶有雌雄。
岂惟酒可兼诗可，常在花中与竹中。
秋老纱窗犹未换，要令深夜月华通。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。